"พยุงศักดิ์" เต็งประธานส.อ.ท.คนต่อไป
สันติ มั่นใจ พยุงศักดิ์ ชนะเลือกตั้งประธานส.อ.ท. หลังพบกรรมการส่วนใหญ่ให้การสนับสนุน ด้านผู้ชิงตำแหน่งท้วงเลือกตั้งไม่ยุติธรรม
23 มี.ค. 2553

สันติ มั่นใจ พยุงศักดิ์ ชนะเลือกตั้งประธานส.อ.ท. หลังพบกรรมการส่วนใหญ่ให้การสนับสนุน ด้านผู้ชิงตำแหน่งท้วงเลือกตั้งไม่ยุติธรรม
นายสันติ วิลาสศักดานนท์ ประธานสภาอุตสาหกรรมแห่งประเทศไทย (ส.อ.ท.) เปิดเผยว่า ที่ประชุมใหญ่สามัญประจำปี ได้เลือกตั้งกรรมการ 226 คน ที่จะไปร่วมกับกรรมการแต่งตั้งอีก 113 คน ลงคะแนนเลือกประธาน ส.อ.ท. คนใหม่ในวันที่ 20 เม.ย. นี้ โดยเบื้องต้นพบว่า กรรมการส่วนใหญ่สนับสนุนนายพยุงศักดิ์ ชาติสุทธิผล
ทั้งนี้ ศาลปกครองมีคำสั่งยกคำร้องคุ้มครองชั่วคราวการเลือกตั้งกรรมการส.อ.ท. ทำให้สามารถประชุมคณะกรรมการสามัญประจำปี เพื่อเลือกตั้งกรรมการชุดนี้ได้ แต่หากมีข้อเท็จจริงในภายหลังว่ากรรมการของส.อ.ท.ที่ได้รับเลือกตั้งไม่ชอบด้วยกฎหมาย ศาลก็มีอำนาจเพิกถอนผลการเลือกตั้งได้
นายสันติ กล่าวว่า ต้องการประธานส.อ.ท.คนใหม่เข้ามาดำเนินนโยบายด้านการพัฒนาอุตสาหกรรมที่เคยทำไว้อย่างต่อเนื่อง เช่น การพัฒนากลุ่มธุรกิจขนาดกลางและขนาดย่อม (เอสเอ็มอี) การสร้างความเข้มแข็งให้กับสมาชิก เพื่อรองรับการค้าเสรีที่จะเกิดขึ้น ทั้งในแง่ของโอกาสทางการค้า และการแข่งขันกับต่างประเทศ รวมทั้งพัฒนาระบบโลจิสติกส์ให้มีประสิทธิภาพสูงขึ้น เนื่องจากเป็นต้นทุนสำคัญของภาคการผลิต เป็นต้น 
นายสุรพร สิมะกุลธร หนึ่งในผู้ชิงตำแหน่งประธาน ส.อ.ท.คนใหม่ กล่าวว่า เป็นที่ทราบก่อนการเลือกตั้ง จะมีคะแนนจัดตั้งหรือบล็อกโหวต 1 คน ถือบัตรลงคะแนน 1 ใบ แต่การเลือกตั้งครั้งนี้ 1 คน อาจถือบัตรมากกว่า 1 ใบ จึงจะเก็บข้อมูลการเลือกกรรมการไว้ทั้งหมดเพื่อนำไปยื่นต่อศาลฯ เพราะเห็นว่าการเลือกตั้งไม่ยุติธรรม
นายอดิศักดิ์ โรหิตะศุน ผู้สมัครชิงตำแหน่งประธาน ส.อ.ท. กล่าวว่า ศาลปกครองจะยังพิจารณาเรื่องความไม่โปร่งใสในการเลือกตั้งอยู่ ดังนั้นถือว่าการเลือกตั้งวันนี้ยังมีศาลปกครองดูแล ซึ่งหากข้อเท็จจริงปรากฏก็น้อมรับคำพิพากษาของศาล สำหรับการแข่งขันอยากเห็นความสามัคคี บริสุทธิ์ ยุติธรรม เพื่อสมาชิกจะได้เชื่อใจ และผลการเลือกตั้งออกมาจะได้เป็นที่ยอมรับของทุกฝ่ายและทำงานร่วมกันได้ต่อไป